SC กางแผนปี 65 เปิด 27 โครงการ มูลค่า 3.89 หมื่นลบ. ดันยอดขายนิวไฮต่อเนื่อง
SC กางแผนปี 65 เปิด 27 โครงการ มูลค่า 3.89 หมื่นลบ. ดันยอดขายนิวไฮต่อเนื่อง หลังปี 64 ทำยอดขายรวมทะลุเป้าและสูงถึง 2 หมื่นลบ. เติบโต 31% จากปี 63
18 ม.ค. 2565

นายณัฐพงศ์ คุณากรวงศ์ ประธานเจ้าหน้าที่บริหาร บริษัท เอสซี แอสเสท คอร์ปอเรชั่น จำกัด (มหาชน) หรือ SC เปิดเผยว่า ความสำเร็จของบริษัทฯ ในปี 2564 ที่ผ่านมาโดยทำสถิติสูงสุดตั้งแต่เปิดบริษัทฯ มา 2 เรื่อง คือ เรื่องแรก บริษัทฯ ทำยอดขายรวมทะลุเป้าและสูงถึง 21,819 ล้านบาท เติบโต 31% จากปี 2563 ซึ่งมาจากแนวราบเติบโตเป็นยอดขายแนวราบสูงสุด 17,385 ล้านบาท เติบโต 18% จากช่วงเดียวกันของปีก่อน
สำหรับกลุ่มบ้านราคามากกว่า 10 ล้านบาทได้รับการตอบรับที่ดีมาก กวาดยอดขายได้ 12,323 ล้านบาท คิดเป็นสัดส่วน 71% ของยอดขายแนวราบทั้งหมด และเติบโตต่อเนื่องเทียบกับปีที่ผ่านมาถึง 33% จากช่วงเดียวกันของปีก่อน พร้อมกับยอดขายแนวสูง 4,434 ล้านบาท เติบโต 140% จากช่วงเดียวกันของปีก่อน โดยมาจากกลุ่มคอนโดมิเนียมระดับ Super Luxury คิดเป็นสัดส่วน 83% และสามารถปิดการขาย 2 คอนโดหรู ได้แก่ โครงการศาลาแดง วัน และโครงการบีทนิค
นอกจากนั้นบริษัทฯ ยังได้ตุนเสบียงที่ดินสำหรับรองรับการเติบโตในอนาคต โดยได้ซื้อที่ดินใหม่เพิ่มในปี 2564 สูงสุด ภายใต้งบประมาณกว่า 10,000 ล้านบาท เพื่อสร้างยอดขายและรายได้ตลอด 4 ปีนี้ ทั้งแนวราบทุกระดับราคา และคอนโดมิเนียมแบรนด์ใหม่สำหรับกลุ่มเป้าหมาย Gen Y นอกเหนือจากคอนโดมิเนียมที่เปิดขายและสร้างเสร็จพร้อมอยู่ในปัจจุบัน
สำหรับปี 2565 บริษัทฯ มีแผนเปิดโครงการใหม่สูงถึง 27 โครงการ มูลค่า 38,900 ล้านบาท รวมกับโครงการต่อเนื่องจาก ปี 2564 จะมีโครงการเพื่อขายทั้งหมด 80 โครงการ มูลค่ารวม 68,650 ล้านบาท แบ่งสัดส่วนแนวราบ : แนวสูง คือ 70:30
“เบื้องหลังความสำเร็จของปี 2564 ที่ผ่านมา บริษัทฯ มียอดขายทำสถิติสูงสุดเป็นผลงานร่วมกันของทีม ภายใต้ปัจจัยหลัก คือ การสื่อสารภายในองค์กรสม่ำเสมอ การรักษาคุณภาพมาตรฐานสูง พร้อมกับวิธีคิดและการออกแบบอย่างตอบโจทย์การใช้ชีวิตของผู้อยู่อาศัย (human-centric) โดยการมุ่งนำนวัตกรรมใส่ในสินค้าและบริการ เพื่อสร้างเช้าที่ดีสำหรับลูกค้าทุกคน” นายณัฐพงศ์ กล่าว